i

Galatians Angka Galatians alakenh

aynteyel

Paul-el pip thwenek apmer Galatia-warl, rernem renh angka impen iterl-aretyek, tyatyareny ingkerrenhek apmer Galatia ikwerampenyel, apmer Pisidian Antioch, apmer Iconium, Lystra, Derbe. Jew-weny-rnemtangkwel anenh arrwekel apmer ikwerampenyel. Jew-rnem arlpimpirrek apmer ikweritwek ingkern-anem.

Paul-el angka mwerr-angker ilerl-apenh-penh, Ingkart-areny-rnem akngerram-akngerrirrek. Jew ingwer-rnem apetyek. Rernem renh-rnem Jew-kenh-angkwarr apenterl-ayntetyek. Ingkartkenh-angkwarr ament arrpemarl. Alakenh rernem angka ilpertiletyek arrkernelhenh.

Paul-el pip thwenek Galatia-areny-rnem-warl, rernem angka impen iterl-aretyek, Jesus renh tnaketyek. Ingkerrenh arratyirretyek Jesusangkwarrant, rarl katy ilwek anwekantherr arwerl iylpeyl-atherrel. Jesus-angkwarrant apententy, anwantherrap itethirreman, anwantherr Ingkart-angkwarr arraty aneman. Jew-kenhangkwarr arrangkwarl, nthakenh arratyirreyangkenh Ingkart-angkwarr. Paul-el pip thwenek ikwer-rnem-warl, rernem iterretyek, angkepirretyek. Alakenh angka nhanyem aynteyel. Angka mwerr-angker ingkerrenhek aynteyel.

Galatians Romans angka anyent-anteyarl aynteyel anayntiley-angker.

Paul-el pip thweneyel Galatia-areny-rnem-warl

1 Ayeng Paul, Christ-kenh angkakert. Ingkart Akngeyelant-then ayenh thwenek, Jesus Christ-elant-then ayenh thwenek, angka ikwerenh ilerl-apayntetyek. Ahern-arenyel ayenh thweney-angenh. Ingkart Akngey rant Jesus renh ipmepenh itethilek. 2 Atyenh-rnemel-then anwantherr ingkerrenhel pip nhenh thwenem, arrantherr Galatia-areny Ingkart-areny ingkerrenhel reytemilemel aretyek. 3 Ingkart Akngeyelthen Jesus Christ-el-then, arrenhantherr mwerr arntarnt-aretyek, arrantherr mwerrant-arey anetyek. 4-5 Ingkerrenhel Akngey renh iterlareyenh, rarl rlterrk ilkwakert aneyel. Jesus Christ Ingkart Akngeyek awelhemel, anwekantherr katy ilwek, apmwa anwekantherrety iwetyek, apmwekety anwenhantherr itethiletyek, anwantherr Akngey-angkwarr arraty apenterlayntetyek intem-antey. Arraty inngarlap ran, ra arlka menty anthelhek.

Angka Akngey-kenh anyent impen

6 Ayeng-anem apatek, arrantherrarl Akngeykety angkepirrek, rarl arrenhantherr rlwanek, ikwerenh-rnem anetyek-arrpantey. Arrantherr Jesus-kenh angka ikwerenh-angkwarr apenteyangenh, arrantherr ingwer-angkwarrarl apenteyel. 7 Akngey-kenh angka mwerrangker Jesus-akert inngan aynteyel, anyent impen. Ingwer-rnem arrkernelheyel, Akngeykenh angkekety arrenhantherr ilpertiletyek, arrantherr iylpelirretyek. 8 Ingwerel angka mwerr-angker Jesus-akert ikwerety ingwerangkwarr akalty-anthenty, artwa ahern-areny anyent ingwerentyel apek, irrwerl-arenyel apek, Akngeyel renh arntety anthem. Anantherr Akngey-kenh angka Jesus-akert arraty-angkwarr akalty-anthetyek, angka arraty ikwerenhangkwarr-antey. 9 Arrwekel ayeng wetharl angkek-angkwarr, ayeng angkem arrpemarl, Akngeyel ingwerenty arntety anthem, ra ingwerangkwarr akalty-antherl-anenty. 10 Ayeng nthakenh tnakelhey-angenh, ingwerel-rnem ayenh tnakekerr. Arrantherr apek atyeng iterreyel, ayengarrp ament ingkart atyetyart arrernelhenty-arrpantey, Jew-kenh-angkwarrkety amentirrenty-arrpantey. Ayengan Christkenh warrkenh. Atha ahern-areny-angkwarr apentey-angenh. Ayeng Akngey irrwerlarenyekant awelheyel, ahern-arenyek awelheyangenh.

Jesus Christ-el Paul renh rlwaneyel, angka ilerl-apayntetyek

11 Atyenh-rnemay, angka Jesus-akert innga atha ileyelan, atyenh-wenyarl wenh! 12 Ahernarenyel ayenh akalty-anthey-angenh. Jesus Christ-angkwarrant ayeng akaltyirrek, rarl anaynt-anem atyeng aremirrek. 13 Kel arrantherr ayenh iterl-areyel, ayengarl Jew anenh. Ayengarl apmwangkwarr-tangkwel anenh Ingkart-areny-rnem ywerrelhiletyek ayeng arrkernelhenh. 14 Ayeng Moses-kenh angkakertarl anenh, atha angka ikwerenhangkwarr apentenh ywerreyek-atwety, ingwerrnem-they intwarr. 15-17 Akngey atyeng inkwerelhek, ra arrwekel-antey ayenh rlwanek, ayeng ahern nhenh-itwek aney-angenharl-antey. Ra alerikw ikwerenh atyeng anayntelhilek, atha angka ikwerenh ingwer-rnem-warl ilerlapayntetyek ingkerrenhek. Artwa ahern-arenyrnem atha awey-angenh-antey. "Nthakenhangkwarr atha Jew-weny-rnem akalty-anthem?" Ayeng Jerusalem-warl alhey-angenh-antey angkakert atyetyart ingwer-rnem awetyek. Atha angka arratyiley-angenh ikwer-rnem-itwek, apmer arrpanenh-warl alhey-alentyel. Ayeng alhek ahern arlpaw Arabia-warl. Ikwer-penhan ayeng angkep-anem alpek Damascus-warl-anem.

18 Aherrety irrpety-penh ayeng alhek Peter renh ilerl-alpetyek apmer Jerusalem-itwek. Ayeng ikwer-itwek aney-alhek arlta 15-ekatwety. 19 James, Ingkart-kenh ayteyikw, rethenant ayeng-then angkerrek. Atha Akngeykenh angkakert ingwer-rnem awey-angenh, Peter James, angkakert ingwer-rnem-then, angka arratyiley-angenh ikwer-rnem-itwek. 20 Akngeyelant angka Jesus-akert atyeng anayntilek. Akngeyel arem, ayeng irrtywerreyangenh, arraty innga atha ileyel. 21 Ikwerpenhan ayeng apmer Syria-warl Cilicia-warl alhek. 22 Ingkart-areny Judea-areny-rnem atyeng akwerrp-antey anenh, ayenh iterl-areyangenh-antey. 23 Rernem angka atyeng-penh awekant, "Artwa weth Ingkart-areny-rnemv

tangkwel atwenh, ywerrelhiletyek, aleyan ra angka mwerr-angker-anem Jesus-akert ilerl-apeyel!" 24 Rernem-anem Akngeyek inkwerelhek ingkerrenh-antey, ayenharl Akngeyel ahelengkw-penh angkepilek, ayeng Akngey-angkwarr anayntetyek.

2

3 Titus-el Greek-kenh-angkwarr apentenh, Jew-kenh-angkwarr aylpey-angenh, akwerrpantey. Atyetyartel-rnem renh menty tyarlewek, artweweny-antey. 4 Ingwer-rnem apetyek, ingkart-arrpantey, angka irrtywerremel anwekantherr ilerl-apayntetyek, anwernenhantherr angkepiletyek-arrpantey irrtywerremel, ikwer-rnemant-anem anwantherr awelhetyek. Angka amperl ilpertiley-angker rernemey! Arraty-arrpantey rernem ilelhek. Rernem angkek, "Jew artwernem-kenh-angkwarrtangkwel aylpetyek, arrantherr akwerterrpantey alhewer ingkartirrey-angenh. Alakenhangkwarr arrantherr aylpem, Jesus Christ arraty apenterl-ayntetyek." 5 Anwantherr
1-2 Akngeyel ayenh thwenek, ayeng alhetyek Jerusalem-warl. Aherrety 14-penh ayeng Jerusalem-warl alhek arrpemarl. Atha Barnabas-then, Titus-then atnwenhek, atha tyaty Jerusalem-areny atyetyart-rnem awetyek, nthakenharl rernem atyeng angkem, mwerr apek, arrangkw apek. Ayeng ikwer-rnem ilelhek, "Ayeng ingwer-rnem-warl alhetyek, angka mwerr-angker Jesus-akert atha ilerlapayntetyek."

ikwer-rnem awelhey-angenharl, Jesus-kenhangkwarrant apentetyek, arrekantherr angka mwerr-angker arraty iletyek. 6 Ingwerel-rnem atyetyart ilkwarrpantey renh-rnem antwenh. Akngeyel renh-rnem areyel, arrangkwarl. Rernem ayenh menty tyarlewek, atha ingwerrnem Jew-weny-rnem akalty-anthayntetyek. 7 Ikwer-penh, rernem ayenh kel iterl-arekanem, Akngeyelarl ayenh thwenek, atha Jesuskenh angka ingwer-rnemek ilerl-apayntetyek, arraty-angkwarr, Peter-el Jew-rnemek angka arraty-angkwarr arrwekel ilerl-apenh-apeny. 8 Ingkartel Peter renh angkakert thwenek Jewrnem-warl. Alakenh-apeny ra ayenh angkakert thwenek ingwer-rnem-warl-anemarl, Jew-wenyrnem-warl. 9 James-then Peter-then John-then rernem akwel atyetyart anenh tyaty-arenyrnemek. Rernem Jew-rnem-warlant angkakert alhek. Aylernanth ingwer-rnem-warl angkakert alhetyek. Alakenh-anyem rernem aylernekanth kel inkwerelhek Barnabas-then, Akngeyelarl aylernanthenh thwenek ingwer-rnem-warl alhetyek. 10 Atyetyart rernem angka anyentangkwarrant aylernekanth ilek, Jerusalem-areny man-weny-rnemant arntarnt-arayntetyek. Kel ayeng alakenh-anyem ayeng iterrek arrpemarl.

Peter ra apmwelhilek

11-14 Peter-el amern arlkwenh Jew-wenyrnem-itwek, apmer Antioch-itwek. Ikwerpenhan James-el Jew tyaty-areny irrpety thwenek apmer Antioch-warl. Ra renh-rnem aremel Peter ra aterirrek, ikwer-rnem-kety, ipmelhek-anem. Peter arlkarirrek, ingwerrnem-kety amentirrek-anem, Jew-rnemel renh iltekerr. Ra ingwer-rnem-itwek amern arlkwey-angenh anenh. Ra Jew ingwer-rnem ilek, ingwer-rnem-itwek amern arlkweyangenh aney-alhetyek. Atha renh arraty ilek ingkerrenh-itwek, rarl apmwangkwarr ingkerrenh akalty-anthenh, "Peter, ntwan Jewkenh-angkwarr apenteyel angath-anteyarl. Ntwa ingwer-rnem iley-angenh, rernem Jew-rnem-apeny anetyek. Amern alhewer arlkwayntetyek ingwer-rnem-itwek arlkarirreyangenh. Alakenh-anyem Ingkart-kenh-angkwarr aynteyel. 15 Anwantherr ingkerrenhel Jew-rnemangkwarr apentenh akelyankel. 16 Anwantherr Akngey-angkwarr arraty anem, Jesus Christ renhant apententy, Jew-kenh-angkwarrweny. Anwantherr Jesus renhant tnakenty, Akngey anwekantherr inkwerelhemarl. Jewkenh angkangkwarr ywarnarl anwantherr arrkernelheyel-kety, anwantherr arratyangkwarr apentetyek. 17 Anwantherr Jewrnem arrkernelhenh, Akngey-kenh-angkwarr apentetyek. Anwantherrap apmwakertantey ingkerrenharl aneyel! Anwantherr apmwangkwarr alhey-angenh Christ-kenhangkwarran. Arrangkw! Anantherr Jewkenh-angkwarr apententy, anwantherrap arrangkwarl. Christ-kenh-angkwarr apententy, anwantherrap arraty Akngey-angkwarr aneman. 18 Ntwa Jew-kenh angkarl angkep apententy, nga Akngey-angkwarr-kety apmwelhilemarl. Ingwer-rnem-itwek amern arlkwetyek alhewerarl, Jesus apenterl-ayntetyek, alakenh mwerrarl. 19 Atha renh-rnem kel apenteyangenh. Christ-kenh anyent-angkwarr atha apentem alhewer. Ayeng ipmelhem Jew-rnemkenh angka apentekerr. 20 Kel ayeng Jesus Christ-warl anyentirrek. Alakenh-anyem ayeng iteth aneyenh intem-antey. Atha Akngey-kenh alerikw tnakeyel, rarl atyeng ilkelheyel, atyeng katy ilwek, apmwa atyengety iwetyek. 21 Ayeng nthakenh ikwerety intwemelirrey-angenh, rarl atyeng katy ilwek, ayenh itethiletyek. Jew-kenhangkwarr anwantherr Akngeyek arratyirretyekarrpantey arrkernelhenty, Jesus anwekantherr arrkent-apeny ilwek, arrangkwarl. Atha Jesus ikwerenh-angkwarr apentetyek intem-antey."

3

Jesus renh tnakenty, Akngey-angkwarr anem

1 Galatia-areny, arrantherr arwengk ingkerrenh! Kel atha arrenhantherr aketh innga Jesus Christ-penh akalty-anthek, rarl arwerl iylpeyl-atherrel ilwek-penh. Ingwerentyel arrenhantherr ilpertilekan, Akngey-kety angkepirretyek? 2 Rernem Jesus renh tnakenh, Akngeyel Itnweng thwenekarl, angka arrwekeleny Jew-kenh-angkwarr-weny. 3 Arrantherr angkepirrek Akngey-kenh Itnwengkety. Nthakenh arrantherr ahern-arenykenh-angkwarr apenteyel? 4 Arrkent arwarl arrantherr angkepirrek Akngey-kenh angkek mwerranty awelhekerr. 5 Arrantherr Christekant awelhenh, Akngeyel kel Itnweng renh thwenek, arrenhantherr rlterrkiletyek. Moseskenh-angkwarr arrangkwarl!

6 Akngey-kenh angka alakenh aynteyel: Abraham-ant Akngeyek inkwerelhemel awelhek, Akngeyel renh artwa arraty innga arek, rarl Akngeyek awelhenh. 7 Alakenhanyem iterrenherr-arey, arrantherr Akngeyek awelhenty, arrantherr Akngey-angkwarr arraty anem Abraham Akngey-angkwarr arraty anenh-apeny. 8 Akngey-kenh pip alakenh aynteyel: awank-akerr Akngeyel Abraham renh arrwekel ilek, ra alethang-rnem itethiletyek, rernem ikwer awelhenty. Alakenh Akngeyel Abraham arrwekel alhelek, "Ngkwenh-rnemangkwarr angka atyenh arlpimpirreyenh apmer arrpanenhel, ingkerrenhel ayenh iterl-arayntetyek." 9 Abraham rarl Akngey renh arrwekel tnakek-apeny, ingkern-penhrnemel renh tnaketyek arrpemarl. Akngeyel ingkern-penh-rneman ingkerrenh arntarntarem arrpemarl, Abraham renh arntarnt-arenhapeny arrpemarl.

Jew-kenh-angkwarr apentey-angenh

10 Jew-kenh-angkwarr anwantherr ywarn arrkernelheyel, Akngey-angkwarr arratyirretyek-arrpantey. Moses-kenh angka arrwekeleny aynteyel: "Jew-kenhangkwarr ntwa arraty apentetyek-arrpantey arrkernelhem, Akngeyelarlap ngenh arntety antheman. Alakenh-anyem aynteman ra." 11 Jew-kenh-angkwarr anwantherr ywarn arrkernelheyel, Akngey-angkwarr arraty anetyek. Angka Akngey-kenh alakenh aynteyel: "Akngeyekant rernem awelhenty, rernem Akngey-angkwarr arraty anem. Akngeyel renhrnem ingkerrenh ipmepenh itethilem." 12 Jewkenh-angkwarr ingwer-rnem iteth anetyek arrkernelheyel, Akngey-kenh arrwekeleny angkek awelhey-angenh. Jew-kenh-angkwarr anwantherr Akngey-kenh angkek ywarnarl awelheyel-kety. Jew-kenh angkel anwantherr iteth aney-angenh, Akngey-kenh-angkwarrantarl anwantherr itethan anem. 13 Jesus-el anwenhantherr itethilek, ra arwerl-itwel ilwekel. Akngeyel renh menty anthek, ra anwekantherr katy ilwetyek, anwenhantherr itethiletyek. Akngey-kenh angka arrwekeleny arrwekel ayntekarl, "Ingwerenty apek arwerl-warl atanthenty, Akngeyel renh arntety anthem." Akngeyel anwenhantherr arntety antheyangenh, Jesus-el anwekantherr katy ilwek arrkngert, apmwakert ingkerrenhek, apmwa anwekantherrety iwetyek, anwenhantherr mwerriletyek, itethiletyek. 14 Jesus Christ ra arwerl iylpeyl-atherrel ilwek ingkerrenhek. Ra iwerr mpwarek ingkerrenhek, apmer arrpanenhek. Akngey-kenh angka arlpimpirrek apmer arrpanenh-warl, Akngey rarl Abraham arrwekel alhelek-angkwarr-antey. Anwantherr Jesus renh tnakenty, Akngeyel-anem Itnweng impen ikwerenh anwekantherr-warl arrernem.

Angka arrwekeleny Akngey-kenh

15 Atyenh-rnemay, atha arrenhantherr ahernareny-kenh-angkwarr arrekantherr anayntiley.

Nthakenh iparey-angenh. Alakenh-anyem akngey-kenh arrengey-kenh angka aynteyel arrwekeleny-kenh. Ywerrey-angenh, arrangkw, aleyarl aynteyel. 16 Alakenh-anyem Ingkartel Abraham renh alhelek, anyent impen ikwerenh thwenetyek, rernem ikwer-angkwarr Christangkwarr anyentirretyek. Alakenh angka arrwekeleny aynteyel. Akngey-kenh angka alakenh aynteyel, iparey-angenh arrangkw, ywerrey-angenh. 17-18 Angka renhey-antey Akngeyel Abraham arrwekel alhelek. Aherrety 430-penh Akngeyel angka ingwer arrernek, Moses-warl, ingkern-theyarl. Akngeyel Abraham renh alhelek, ikwerenh-rnem arntarnt-aretyek, rernem renh tnakenty. Angka arrwekeleny nthakenh iparey-angenh, akngartewey-angenh. Arratyam-arraty Akngey-kenh angka nhenh aynteyel, ywerretyek arrangkw, intem-antey aynteyel, aleyan aynteyel-antey. 19 Akngeyel angka ikwerenh Moses-anem anthek, rernem apmwewarl irrekerr, rernem arraty-angkwarr anetyek, mwerr-angkwarr iterl-arelhetyek, rernem apmwakert aneyel, anyent impen ranem aremirreyek-atwety. Anyent renheyantey, Abraham-arl alhelek. Irrwerl-arenyrnemel angka Moses renh anthek. Moses-el angka arrernek ingkerrenhek, rernem apenterlayntetyek. 20 Angkakert renh ikwer-rnemwarl thwenem, Akngey rantey Abraham renh alhelek, ra renh angkakert-angkwarr alheleyangenh. 21 Angka impen anwantherr apentetyek, Akngeyel Abraham renh arrwekel alhelek. Anwantherr Jew-kenh angka ingkerrenhek ywarn awelheyel. 22 Akngey-kenh angka arrwekeleny aynteyel, ingkerrenh apmwakert aneyel. Rernem apek Jesus renh tnakenty, ikwerangkwarr arraty anetyek, Akngeyel Abraham alhelek-apeny. Akngeyel Abraham renh artwa arraty arek, rarl Akngeyek awelhenh.

Alakenh ilwey-angenh, Jesus renh tnakenty

23 Jesus ra apetyey-angenh-antey, anwantherr Moses-kenh angka arrwekeleny-akert anenh. Angka arrwekeleny atyetyart-apeny anwekantherr anenh. 24 Angka arrwekeleny anwantherr apentenh, Christ ra apetyetyekatwety. Ikwer-penh Christ ra apetyek, anwantherr anem Akngey-angkwarr arraty anetyek, anwantherr Christ renh tnakentyel. 25 Lyert anwantherr Christ tnakem-anem. Aleyan angka arrwekeleny anwekantherr atyetyart aney-angenh-anem. 26 Aley anwantherr Akngey-kenh alerikw-anemarl, arrantherrarl Jesus renh-anem apententy. 27 Baptise inentyel arrantherr Christ-angkwarr anyentirrem, arrantherr Christ-kenh-rnem ingkerrenh. 28 Arrantherr anyentirrekarl ingkerrenh-anem anem. Alakenh-anyem arrantherr ingkerrenh-antey anyent-anem, Jew-rnem-then Greek-rnem-then warrkenhrnem-then atyetyart-rnem-then artwernemthen arelh-rnem-then. 29 Arrantherr apek Jesus Christ-kenh, aleyan arrantherr Abraham-kenhrnem arrpemarl, anyent-angkwarr apenteyel. Akngeyel arrenhantherr alhelek, arrenhantherr arntarnt-aretyek arrpemarl, rarl artwamp

Abraham renh-tangkwel alhelek-apeny, renh arntarnt-aretyek.

4

Anwantherr Akngey-kenh alerikwant-anem aneyel

1 Apmerek-artwey rernem apmer atnyeneyel. Ampa akely-rnem alerl-antey ilkwerrentyantanem rernem apmer atnyeneyenh, apmerekartwey. 2 Rernem alerl-antey mpwelheyenh. Artwa ampwel-rnem renh-rnem-tangkwel akalty-anthem, amangkem-anem. Akely-penh ilkwerrentyelant-anem rernem apmerek-artwey irreman. 3 Ampapenyarl anwantherr awankarl anenh akwerrp, ingkart-arrpantey ingwerrnemant apentenh. 4 Arlta ikwerenhel, Akngeyel alerikw ikwerenh ahern nhenh-warl thwenek, rarl arrwekel awank-akerr alhelek, renh thwenetyek. Akngey-kenh alerikw irrkngarlanem ayntek, ra Jew-kenh-angkwarr arraty apentenh. 5 Anwantherrarl Jew-rnem-kenhangkwarrant apentenh, ra alerikw ikwerenh thwenek, anwenhantherr itethiletyek, Akngeyangkwarrant arraty apenterl-ayntetyek. Akngeykenh alerikw-rnem arrpemarl anwantherr aneyenh. 6 Anwantherr kel Akngey-kenh alerikw aneyel. Ra Itnweng anwekantherrwarl thwenek, anwekantherr-itwek kwen anayntetyek. Anwantherr renh Akngey akem, rarl Itnwengel anwenhantherr akaltyantheyel-angkwarr. 7 Arrantherr kel alerikw ikwerenh-rnem aneyel, Jew-kenh-angkwarr arrangkwarl. Arrantherr Akngey-kenh alerikwrnem, arrantherr apmer ikwerenhel aneyalpeyenh.

Paul Galatia-areny-rnemek amperrngirreyel

8 Arrwekel arrantherr apatemel anenh, ingkart-arrpantey-rnemant apentenh. 9 Arrantherr ingkerrenhel Akngey iterl-areyel, rarl arrenhantherr atnyeneyel. Nthakenh arrantherr angkepirretyek iterreyel, ingkartarrpantey irrtywerreyelarl ilenh-rnem-warl? 10 Arrantherr ilkelheyel Moses-kenh-warl anyentirretyek, arlta arrpanenhel, alkent arrpanenhel, aherrety arrpanenhel. 11 Atha arrenhantherr ywarn-antey akalty-anthek, arrantherr atyeng awelhetyek-arrpantey. 12 Atyenh-rnem, Jew-kenh-angkwarr apenteyangenh. Arrantherr ayenh apmwewarlileyangenh, arrantherr atyeng iylpareth awelhenh. 13 Arrantherr kel akalty. Awank-akerrarl ayeng arntety anenharl, atharl arrekantherr angka mwerr-angker renh akalty-anthek. 14-15 Arrantherr atyeng iterrenh, Akngey-kenh warrkenh-weny-arrpantey, ayengarl aleth arntetyirrenhek. Arrantherr ayenh arekpenh, arrantherr atyeng irrpelthirrey-angenh. Arrwekelan arrantherr atyeng inkwerelhektangkwel! Arrantherr atyeng inkwerelhek angel-ek inkwerelheyel-apeny, Jesus Christek inkwerelheyel-apeny. Aleyan arrantherr atyengety arlkarirreyel-anem. 16 Angka atha arrekantherr ileyel arraty. Arrantherr atyeng awelhey-angenh. Arrantherr atyengety arlkarirreyel. 17 Atyengety Jew-kenh-angkwarr apenteyel-rnem rernem arrenhantherr ilpertiletyek arrkernelheyel, ikwer-rnemangkwarr apentetyek. 18 Arrantherr Jesuskenh angkek inkwerelhek arrwekel, arrantherranem ingwer-angkwarr apenteyel, ament-anem. 19 Ayeng arrekantherr artewentyel iterreyel, Jesus Christ arrantherr arraty tnaketyek, ikwer inkwerelhetyek. 20 Ayeng ilkelheyel ayeng arrekantherr-warl alhetyek, ayeng arrekantherritwek angketyek. Ayeng arrekantherr artewentyel iterreyel, amperrngirremel.

Hagar Sarah atherr

21 Ingwer-rnem ilkelheyel, Moses-kenh angka apenterl-ayntetyek. 22 Akngey-kenh angka alakenh aynteyel. Abraham-kenh alerikw awey atherr anenh. Arelh warrkenhkenh awey anyent anenh. Awey ingweran apmerek-artwey-kenharl anenh. 23 Awey anyentan warrkenh-kenh, apmwamwamarl Hagar-kenharl. Ingweran Sarah-kenh, Akngeyelan anthek, ra arrwekel alhelekarl. 24-25 Arelh ingwerant-atherrarl anayntileyel. Arelh warrkenh anyent, Sinai-areny Hagar arlarl anenh, apmerek arrangkw. Jewkenh-angkwarr apenteyel-rnem rernem ahern-areny-angkwarr apenteyel, Jew-kenhangkwarrant. 26 Arelh ingweran, Sarah mwerrangkwarr apentenh, Ingkart arraty-angkwarr apenteyel-rnem-apenyarl, alker irrwerl-arenyrnemelarl apenteyel-apenyarl. 27 Alakenh angka anayntileyel. "Arelh anyent ampek arrangkw. Ra inkwerelheyel, Akngeyelarl renh alhelek ikwer-they ampa akngerramakngerrirreyenh, arelh ingwer-rnem-angkwarr." 28 Isaac anenh, Akngeyelarl Abraham renhtangkwel arrwekel alhelek-angkwarr. Atyenhrnem, alakenh-apeny arrantherr Akngey-kenh alerikw arrpemarl aneyel, Akngeyelarl arrwekel alhelek arrantherr ikwerenh-rnem anetyek arrpemarl. 29 Abraham-kenh alerikw ingweran Ishmael, awey arlarl ilenhel irrwernek Isaac, awey alhelenty renh, Akngey-kenh Itnwengelarl renh anthek, Akngey-angkwarr ra anetyek. Aley-anyem Akngey-angkwarr aneyel-rneman alwernemel irrwerneyel arrpemarl. 30 Akngeykenh angka arrwekeleny arrwekel aynteyel, amenheng-atherr Hagar atherr arlarl, ratherr apmerek-artwey-weny arrangkw. Renhatherr irrenta! Amenheng ingwer-atherran Sarah-then Isaac atherr ratherrantarl apmer atnyenetyek. 31 Anwantherr arelh anyent Sarah mwerr-angkwarr apentetyek, arelh warrkenh Hagar apentey-angenh, mentyarl. Alakenh anayntileyel. Akngeyelarl arrwekel alhelek, anwantherr ikwerenh-rnem anayntetyek. Anwantherr mwerr ilenh-angkwarr apentetyek.

5

Christ-el ingkerrenh anyentelhileyel, rernem arraty anetyek

1 Christ-el anwenhantherr anyentelhilek, arrantherr ikwerenh-angkwarr, alhewer anayntetyek. Jew-rnem-angkwarr apenteyangenh. 2 Jew artwernem-kenh-angkwarr aylpenty, Christ-kenh-angkwarr-kety anwantherr amentirrem. Christ-kenh-angkwarran arrangkwarl. 3 Arrantherr Jew-kenhangkwarr angka apententy, arrantherrap angka ingkerrenh-anem apentetyek, ywerreyek-atwety. 4 Jew-kenh-angkwarrarl aylpenty, arrantherr arraty Akngey-angkwarr aney-angenh. Christangkwarr-kety arrantherr amentirrekerr impenkety, Akngeyel arrenhantherr arntarnt-areyangenh anekerr. 5 Anwantherr Jesus renh tnakenty, Itnweng Rlwartel anwenhantherr akalty-anthemarl, anwantherr arraty Akngeyangkwarr anayntetyek. 6 Jew artwekenhangkwarr aylpetyek arrangkwan. Alakenhanyem angka impen ra aynteyel, anwantherr Jesus-angkwarrant apentetyek, ingkerrenh arntarnt-arayntetyek.

7 Aray, arrantherr mwerr-angkwarr apentenh. Angwenhel arrenhantherr ilpertilekan. 8 Akngeyel arrenhantherr rlwanekarl, arrantherr ikwerenh-rnem anetyek. Ra anyent ikwerenh thweney-angenh arrangkwarl, apmwangkwarr arenhantherr akalty-anthetyek. 9 Amern arlwarileyangker anyentel amern akngerr mpwareyangker-apeny, artwa ahelengkw anyentel apek akngerr ilpertilem, ikwerenh-angkwarr apentetyek, Akngey-angkwarr apentekerr. Iylarnem ingkerrenh-anem atwerretyek, ilterretyek. 10 Arrantherr Ingkart-kenhrnemarl. Arrantherr atyengant awelhetyek, ingwerek awelhey-angenh. Ingwerenty arrkernelhenty, arrenhantherr ilpertiletyek, Akngey-angkwarr apentekerr, Akngeyel renh arntety antheyenh. 11 Atyenh-rnem, ingwerrneman atyeng iterreyel, atha Jew-kenhangkwarr akaltyilerl-anenty-arrpantey, rernem aylpetyek Jew artwernem-kenh-angkwarr. Jewrnemel ayenh atwetyek alwerneyel, atharl ingwer-rnem akalty-anthek, Jesus rarl ilwek anwekantherr ingkerrenhek. Anwantherr Jesus-kenh-angkwarrant apentetyek, Jewangkwarr-weny. 12 Rernem arrenhantherr ipmey-areny, Jew-rnem-kenh apmwangkwarran aleth apentekerr. 13 Ingwer-rnem iterreyel Ingkart-kenh-angkwarr-arrpantey, ingwerrnem arntarnt-arey-angenh anayntetyek, arwa alhewer amentewarl alhayntetyek. Alakenh apmwangkwarr alhey-angenh, ingwer-rnem arntarnt-arayntetyek. 14 Akngeyel anwekantherr angka arraty ileyel, impen. Akngey-kenh angka alakenh aynteyel, arrantherr ingkerrenh mwerrant-arey anayntetyek, Akngey-kenhangkwarr. 15 Arrantherr ilterrerl-anenty, atwerrerl-anenty, arrantherr Akngey-kety intemantey amentirremarl.

Anantherr ament-warl alhey-angenh, Itnweng Akngey-kenh apentetyek

16 Alakenh-anyem atha arrenhantherr ileyel, arrantherr Akngey-kenh Itnwengek awelhetyek, ament-warl alhey-angenh. 17 Apmwangkwarrthen Akngey-kenh Itnweng-angkwarr-then amentant-atherr aynteyel. 18 Itnwengek awelhenty, ahern-areny-kenh angkek awelheyangenh. Akngey-kenh Itnweng atyetyart arrekantherr aneyel, arrenhantherr arratyangkwarr akalty-anthetyek. 19 Ingwer-rnemel apmwangkwarr apententy, anew ingwerkenh ingwerl-anem ilpertilem, apmwangkwarr iterreyel, mwerr-angkwarr-kety iylpelirrem, 20-21 Ingwer-rnem ingkart-arrpantey-rnem apentem, ingwer-rnem arlkarirrem ingwerrnem-kety, ingkerrenh-they amentirrem. Ingwer-rnem alharlkwerrem, ingwer-rnem ahelirrem ingwer-rnemek, ingwer-rnem ampwal-rnem rakerrem, ingwer-rnem terangk irrem. Rernemap Ingkart apentey-angenh, rernem nthakenh Akngey-kenh apmer-warl aylpey-angenh. 22 Akngey-kenh Itnwengakert-rnem ingkerrenh irrkngerney aneyel, mwerr aneyel, ingwer-rnemek awelheyel. Rernem iylpareth aneyel, ingwer-rnemek amperrngirremel. 23 Rernem arternp aneyel mwerr-angkwarr, tnakelhey-angenh. Ingwerrnem arrekantherr nthakenh arrkngert angkeyangenh, arrantherr mwerrant-arey anayntetyek. 24 Jesus ilwek apmwa arrekantherrety irrarlketyek, ywerrelhiletyek. Arrantherr Christ Jesus-warl anyentirrek. Ra apmwa arrekantherrety ywerrelhilek. 25 Akngeykenh Itnweng anwekantherr-warl antelhek, anwantherr ikwerenh-angkwarr apentetyek intem-antey. 26 Anwantherr tnakelhey-angenh anetyek, ingwer-rnem-kety arlkarirrey-angenh anetyek, ingwer-rnem alharlkwey-angenh anetyek.

6

Ingkerrenh arntarnt-araynta

1 Atyenh-rnem, ingwerenty apek apmwangkwarr alhenty, arrantherr renh mwantyel Akngey-warl-athek angkemel, angkepiletyek. Arrantherr arntarnt-arelhetyek arrpemarl, arrentyel arrenhantherr arrkernekerr. 2 Anantherr Ingkart-kenh-angkwarr ingwerrnem arntarnt-arayntetyek, alakenh Christelarl ilek-angkwarr-antey. 3 Nga mwerrarrpantey tnakelhenty ingwer-rnem-warl, ngap irrtywerremel ilelheyel. 4 Akngey-kenhangkwarr ntwa mwerr arntarnt-arayntetyek, ingwer-rnemek tnakelhey-angenh anayntetyek. 5 Akngeyel anwenhantherrenh ayerneyenh anyentarl-anyentarl. 6 Arrantherr Akngeykenh angkakert arntarnt-arayntetyek, ilek-ilek anthayntetyek, man anthayntetyek Akngeykenh-angkwarr. 7-8 Apmwel-areth iterreyangenh, Akngeyel aketh-antey areyel-kety. Ngarl apmwangkwarr alhenty, apmwel-aretharlap ngkweng aneman. Nga apmwangkwarr alhenty, Akngey ngkwengety menty ipmelheyenh. Nga Akngey-kenh Itnwengek awelhenty, ngap iteth intem-antey aneyenh. 9 Arrantherr ipmelheyangel, ingwer-rnem arntarnt-arayntetyek intem-antey. Akngeyel arrenhantherrenh arntarnt-areyenh arrpemarl ipmelhey-angenh. Arlta ingkernel Akngeyel arrenhantherrenh atnyeneyenh. 10 Alakenh-anyem, anwantherr ingwer-rnem arntarnt-arayntetyek. Ingkartareny-rnem impen arntarnt-arayntetyek.

Paul-el renh-rnem artwerileyel anyent-ingerantey

11 Arrantherr alhengk-areyel pip nhenh reytemilemel, atharl anyentelant pip nhenhwarl ingkwernek, itna ilkwernem iltya atyenhel ingkwernek. 12-13 Jesus Christ arwerl iylpeylatherrel ilwek. Rernem angka Jesus-akert akaltyanthey-angenh, ingwer-rnem ahelirrekerr. Rernem Jew-rnem-kenh-angkwarrant akaltyantheyel. Rernem Jew-kenh angka angath-antey apenteyel, Jew artwernem-kenh-angkwarrant. Rernem ilkelheyel, arrantherr Jew artwernemkenh-angkwarr apentetyek, rernem atyetyart ilkwarrpantey anetyek. 14 Ayeng tnakelheyangenh, atharl Jesus Christ anyentant tnakeyel, rarl arwerl iylpeyl-atherrel anwekantherr ilwek. Ra anyentant aketh anayntelhilek. Ayeng ahernarenyek awelhey-angenh, arrangkw. 15 Ingwerrnemel apenteyel Jew artwernem-kenhangkwarr. Ahern-areny-kenh angka arwarl, arrangkwarl. Christ-kenh-angkwarr anwantherr apentetyek arraty. Angka impeney-antey nhanyem, Akngeyelant anwenhantherr kel lyertenyilemarl. 16 Arrantherr angka nhenhek awelhenty, arrantherr Akngey-kenh-rnem ingkerrenh anem. Akngey ranem arrekingkerr mwerr-angkwarr anayntelhileyenh, Ingkartareny ingwer-rnemek-then. 17 Arlka ayeng arlety-angketyarr, ayenharl atwek ingwerrnemel, atharl Jesus Christ-kenh angka ilerlapenh. Alakenh-anyem rernem ayenh iterlaremer, rernem atyeng irrpelthirrey-angenh anetyek, ayeng innga Jesus-kenh angkakert.

xxii

Arrantherr atyeng awelh-ayntetyek. 18 Athanem Jesus Christ ayernem, ra arrenhantherr arntarntaretyek. Amen.

xxiii

Alyawarr Bible Portions of the Holy Bible in the Alyawarr language of Australia

copyright © 2009 Wycliffe Bible Translators

Language: Alyawarr

This translation is made available to you under the terms of the Creative Commons Attribution-Noncommercial-No Derivatives license 4.0.

You include the above copyright and source information.

You may share and redistribute this Bible translation or extracts from it in any format, provided that:

You do not sell this work for a profit.

You do not change any of the words or punctuation of the Scriptures. Pictures included with Scriptures and other documents on this site are licensed just for use with those Scriptures and documents. For other uses, please contact the respective copyright owners.

2021-11-11

PDF generated using Haiola and XeLaTeX on 11 Nov 2022 from source files dated 27 May 2022

284d4e02-292d-5bd8-a8a6-8360a307b937